Oorsig oor ATKV
Met die algemene jaarvergadering van die ATKV gehou 23-24 Mei by ATKV-Buffelspoort het die uittredende besturende direkteur Japie Gouws die volgende opsommende oorsig oor die organisasie gegee: "Die ATKV vier vanjaar sy 87ste bestaansjaar, maar is veel meer as net die organisasie met 316 ATKV-takke landswyd en in Namibië en sewe gewilde vakansieoorde - ons missie en visie is om van Suid-Afrika 'n beter plek te maak, en ons beskou taal en kultuur as die ideale instrumente om persepsies te verander. Deur ons talle projekte landswyd bou die ATKV brûe tussen gemeenskappe met die gemene deler 'n liefde vir Afrikaans. Ons is bekend as die mees inklusiewe Afrikaanse kultuurorganisasie, nie net ten behoewe van Afrikaans-huistaalsprekers nie, maar ook toenemend tot voordeel van addisionele sprekers van Afrikaans. Die inklusiwiteit word ook gereflekteer in die samestelling van die 316 takke, waarvan 64% vir volwasse lede en 36% jeugtakke is. Sowat 52% van die takke bestaan uit geïntegreerde takke of takke uit bruin- en swart gemeenskappe." Vir meer inligting, besoek www.atkv.org.za.
ANC doodsdreigemente teen eie lede
Al meer gevalle duik op van doodsdreigemente uit ANC-geledere teen lede met wie oor bepaalde beleidskwessies nie saamgestem word nie. 'n Tyd gelede het ANC-lid Fytjie Mentoor gesê dat sy doodsdreigemente vanuit ANC-geledere ontvang het omdat sy as fluitjieblaser opgetree het in die Zuma-Gupta-staatskapingsdebakel. Nou het ANC LP dr. Makhosi Khoza doodsdreigemente van die ANC Jeugliga in KZN ontvang nadat sy gesê het sy kan nie stem vir 'n "amoral leader" nie en pres. Jacob Zuma gekritiseer het. Die Jeugliga het mense aangemoedig om buite die huis van Khoza, 'n enkelouer met drie kinders, te betoog, asook haar naam op sosiale media versprei as 'n "vyand" wat geteiken moet word. Khoza het die dreigemente in 'n gedetailleerde brief aan ANC hoofsweep Jackson Mthembu uiteengesit, wat dit op sy beurt weer na Speaker Baleka Mbete en ANC sekretaris-generaal Gwede Mantashe verwys het.
In die begrotingsdebat van die Dept. van Staatsdiens en Administrasie in die Parlement het dr. Corné Mulder van die VF Plus op die volgende gewys: "In 1994 was die staat se salarisrekening slegs 5% van sy totale uitgawes, maar dit het nou toegeneem tot meer as 40%. Ewe kommerwekkend is die feit dat die nasionale Tesourie se aankope-afdeling bevind het dat daar 12 000 dooie mense op die register van maatskappye is wat sake met die staat doen. Dit is korrupte amptenare wat valse maatskappye met die oorledenes se besonderhede stig om kontrakte te bekom. Nog meer kommerwekkend is dat dieselfde kantoor bevind het dat daar 14 000 staatsamptenare is wat dien as direkteure van maatskappye wat kontrakte met die staat het. Dieselfde kantoor het ook bevind dat bedrog en kunsmatige prysaanpassings die staat 40% of R600 miljard aan goedere en dienste gekos het in 2016. 'n Goeie voorbeeld is Nkandla waar meer as R262 miljoen bestee is, terwyl daar nie waarde van meer as R50 miljoen gevind word nie."
Maimane vs. Zille in DA-saga
DA-leier Mmusi Maimane het behoorlik die kat in die duiwehok van sy party losgelaat met die "skorsing" van Zille uit die party. Eers moes 'n regstelling uitgereik word dat Zille inderwaarheid nie geskors is nie, maar dat sy tyd het tot 6 Junie 2017 om redes aan te voer waarom sy nie geskors moet word nie. Tweedens het Zille teruggekap en gesê sy het geen DA-reël oortree nie en dat sy billike geleentheid gegun moet word om haar kant van die saak te stel. Dit gaan oor twiets van Zille waarin sy gesê het dat nie alles van kolonialisme was verkeerd nie. Een van die ironieë is dat die DA kommunikeer in Engels, 'n koloniale erfenis. Inmiddels word die vraag gestel of Maimane vir Zille offer ter wille van 'n moontlike koalisie met die EFF en 'n moontlike gematigde ANC-wegbreekfaksie.
Trump op eerste buitelandse besoek
Pres. Trump is tans op 'n 8-daelange buitelandse besoek, sy eerste as staatshoof en beginnende in Saoedi-Arabië. Aldaar het hy 'n wapenverskaffingsooreenkoms van $360 miljard met die Saoedi's gesluit – meer as al die militêre hulp wat die VSA die afgelope 50 jaar aan Saoedi-Arabië verskaf het. Laasgenoemde is 'n Moslem-diktatuur wat Christene vervolg en die afgelope twee jaar vir onduidelike redes die demokratiese Jemen as 'n land tot 'n bouval gebombardeer en met lewensverlies van meer as 10 000. Daarom word die nuutste massale Amerikaanse militêre bystand bevraagteken. Op sy toer gaan Trump ook Israel, die Vatikaan, België (Navo) en Italië (G7) aandoen.
Stryd teen Trump en Putin
Die hoofnuus in die wêreldpolitiek bly draai rondom die verhouding al dan nie tussen pres. Donald Trump van die VSA en sy Russiese ampsgenoot Vladimir Putin. Reeds voor Trump se verkiesing was daar beweringe, afkomstig van wat beskou kan word as die Nuwe Wêreldorde (NWO), dat Putin / Rusland onregmatig ingemeng het in die verkiesingsproses ten gunste van Trump. Laasgenoemde het dit as "fake news" afgemaak, maar die rook wou nie gaan lê nie. Die jongste is dat uitgebasuin word dat Trump die hoof van die FBI James Comey afgedank het omdat hy aangehou het om die beweerde verbintenis tussen 'n voormalige afgedankte Trump-veiligheidsraadgewer Michael Flynn en Rusland te ondersoek. Daarby word Trump nou beskuldig dat hy pas tydens 'n besoek van Russiese buitelandse minister Sergei Lavrov, aan laasgenoemde hoogs geheime inligting oorgedra het. Om tot die kern van die saak deur te dring, lyk dit of Trump en Putin albei anti-NWO is en as sulks die tradisionele wêreldorde kan herstruktureer – iets wat die NWO met koue koors laat uitslaan
Feite oor die blanke regering in SA
In 'n boek The lie of Apartheid and other true stories from South Africa deur Arthur Kemp en reeds in 1988 gepubliseer, word verstommende feite gegee oor wat die destydse blanke regering gedoen het om Suid-Afrika as 'n staat te ontwikkel en spesifiek hoeveel gespandeer is op die ontwikkeling van swart mense. Dit geld veral ontwikkeling van onderwys, hospitale, sportgeriewe, infrastruktuur, ens. vir swartmense. Dan word daar nog nie eens gepraat van die miljarde wat ingesteek is in die ontwikkeling van swart tuislande nie. Vir meer besonderhede oor die boek, kiek hier. Die feite in die boek sal natuurlik betwis word, maar die vraag is of dit verkeerd bewys kan word. Die boek toon die infame leuen van sg. kriminalisering van sg. apartheid, wat in elk geval 'n wanbegrip is.